google/wiki40b huggingface dataset:
Harkujärve kogukonnakirik

Harkujärve kogukonnakirik (varem Püha Esimärter Stefanose kirik, ka Harkujärve Stefanose kirik) on kirik Harjumaal Harkujärve külas. See ehitati 1994. aastal. Aastast 2014 on seal luterlikud jumalateenistused. Aprillis 2018 kinnitas EELK kirikukogu formeerunud koguduse Harkujärve koguduseks.
Kiriku arhitekt oli Jaak Kuriks ja ehituse metseen Aino Järvesoo.
Püha Esimärter Stefanose kirik kuulus alguses Eesti Karismaatilise Episkopaalkiriku Harkujärve Püha Esimärter Stefanose kogudusele (praegu Stefanose kogudus). 2012. aasta jaanuarist peab Stefanose kogudus teenistusi aadressil Koskla tänav 2.
Mais 2014 koostati notariaalne ostu-müügileping MTÜ Harkujärve Kiriku Taastamise Seltsi ja Eesti Karismaatilise Episkopaalkiriku vahel ja sellega läks kirikuhoone Eesti Evangeelse Luterliku Kiriku käsutusse. 28. septembril 2014 kell 17.00 alanud jumalateenistusel pühitses EELK peapiiskop Andres Põder Harkujärve kogukonnakiriku. Harkujärve kogudus oli kuni 2018. aasta aprilli kirikukogu otsuseni sisuliselt Tallinna Peeteli koguduse tütarkogudus.
Kiriku aadress on Kiriku tee 2, Harkujärve küla, Harjumaa.
Clipperton

Clipperton (prantsuse Île de Clipperton või Île de la Passion, hispaania Isla de la Pasión) on asustamata saar Vaikses ookeanis. Pindala 8,9 km². Saar on madal, kõrgus kuni 21 m. Kuulub Prantsusmaale.
STL

STL (STereoLitograafia) on 3D Systemsi loodud failivorming stereolitograafia raalprojekteerimise programmides kasutamiseks. Failivormingut toetavad paljud tarkvarapaketid ja see on laialt kasutatud tööstusdisaini prototüüpide loomises ning raalvalmistuses. STL failid kirjeldavad ainult detaili kolmemõõtmelisi tahkusid, mitte värvi, tekstuuri või teisi omadusi. STL formaat võib olla nii tekstiline kui ka kahendvormingus. Kahendfailid on tavalisemad, sest need on väiksemad.
STL fail kirjeldab struktureerimata kolmnurkadest koosnevat pinda, kasutades Descartesi koordinaate. Koordinaadid peavad olema positiivsed arvud, mõõtkava ei ole ja kõik ühikud on suvalised.
Eesti Lasteaednike Selts

Eesti Lasteaednike Selts (lühend: ELS) oli aastatel 1932–1940 tegutsenud kutseühing, kuhu kuulusid lasteaednikud.
ELSi eelkäija oli aastal 1929 asutatud Tartu Lasteaednikkude Seminari Vilistlaskogu.
Seltsi eesmärgid olid nt ühendada lasteaednikke, edendada kasvatustööd lasteaias.
Kadi Kass

Kadi Kass (kuni 2005 Kadi Grichin; sündinud 21. veebruaril 1978) on  setu päritolu eesti ajaloolane. 
Ta lõpetas 2001. aastal Tartu Ülikooli filosoofiateaduskonna.  Korporatsioon Filiae Patriae vilistlane. 
Ajaloolasena on ta peamiselt uurinud Lõuna-Eestit ja Setumaad. Ta on ka Õpetatud Eesti Seltsi sekretär ja peamine asjaajaja.
Laulnud regilauluansambli Sinimaniseele esimeses koosseisus.

Isiklikku

Abielus (alates 2005. aastast) Marko Kassiga. Tütre ja poja ema.
Leevi rahvamaja

Leevi rahvamaja on rahvamaja Põlva maakonnas Räpina vallas Leevi külas. Asutuse eesotsas on Piret Rammo.
Kevin Strootman

Kevin Strootman (sündinud 13. veebruaril 1990 Ridderkerkis) on Hollandi jalgpallur, kes mängib kaitsva poolkaitsjana Prantsusmaa kõrgliiga klubis Marseille' Olympique.
Ta alustas klubikarjääri 2008. aastal Rotterdami Spartas. Hooaja 2010–11 teises pooles mängis ta Utrechtis. 2011. aasta juunis liitus ta PSV Eindhoveniga, kus mängis kokku kaks hooaega.
2013. aasta juulis liitus ta Itaalia kõrgliiga klubiga AS Roma. Romas mängis ta kokku viis hooaega.
2018. aasta augustis siirdus ta Marseille' Olympique'i.
Debüüdi Hollandi jalgpallikoondises tegi Strootman 9. veebruaril 2011 mängus Austria vastu. Esimese värava lõi ta koondises 6. septembril 2011 EM-i valikmängus Soome vastu. Ta kuulus Hollandi koondisse 2012. aasta Euroopa meistrivõistustel.
Balti Kaitsekolledž

Balti Kaitsekolledž (inglise Baltic Defence College, ametlik lühend BALTDEFCOL) on sõjaväeline kõrgem õppeasutus, mis asub Tartus. Kolledži peaeesmärgiks on koolitada kõrgemaid staabiohvitsere Balti riikide relvajõudude tarbeks.
19. sajand

Kümnendid ja aastad

1800. aastad: (1800), 1801, 1802, 1803, 1804, 1805, 1806, 1807, 1808, 1809
1810. aastad: 1810, 1811, 1812, 1813, 1814, 1815, 1816, 1817, 1818, 1819
1820. aastad: 1820, 1821, 1822, 1823, 1824, 1825, 1826, 1827, 1828, 1829
1830. aastad: 1830, 1831, 1832, 1833, 1834, 1835, 1836, 1837, 1838, 1839
1840. aastad: 1840, 1841, 1842, 1843, 1844, 1845, 1846, 1847, 1848, 1849
1850. aastad: 1850, 1851, 1852, 1853, 1854, 1855, 1856, 1857, 1858, 1859
1860. aastad: 1860, 1861, 1862, 1863, 1864, 1865, 1866, 1867, 1868, 1869
1870. aastad: 1870, 1871, 1872, 1873, 1874, 1875, 1876, 1877, 1878, 1879
1880. aastad: 1880, 1881, 1882, 1883, 1884, 1885, 1886, 1887, 1888, 1889
1890. aastad: 1890, 1891, 1892, 1893, 1894, 1895, 1896, 1897, 1898, 1899
1900
Crashdïet

Crashdïet (kirjutatakse ka CRASHDÏET) on sleaze metal'i bänd Stockholmist Rootsist.
Aivar Tommingas

Muud ülesastumised

Aivar Tommingas on osalenud laulusolistina "Andrew Lloyd Webberi galal" Tallinna lauluväljakul (2006), "Broadway galal" Tartu lauluväljakul (2007) ning Vanemuise teatri traditsioonilistel muusikalikontsertidel "Memory" aastatel 2005, 2006, 2008, 2009, 2012 ja 2013.
1986. aastal mängis ta Mart Kadastiku stsenaariumi põhjal vändatud mängufilmis "Võtmeküsimus" peaosa – täitevkomitee esimeest seltsimees Tammkivi.

Isiklikku

Aivar Tomminga abikaasa on Mare Tommingas.
Võidula mõis

Võidula poolmõis (saksa keeles Karolinenhof in Kirchspiel Fennern, Kreis Pernau) on ehitatud 1872. aastal; see rajati Pärnu maakonda Käru jõe kaldale asuva klaasivabriku juurde (ehitatud 1822. aastal).
Pulga külast 2 km idas asuva "Karolinenhofi" klaasivabriku omanik Graubner asutas väikese mõisa ja ostis selleks maad Vana-Vändra mõisalt. Võidulaks nimetati asundus alles 1930. aastail, kui seal enam mõisa ei olnud.
Arhitektuuriliselt on Võidula mõisa peahoone historitsistliku stiili esindaja. Omapäraseks teevad hoone ülemise korruse väljapoole kumerad klaasid, mis on mõisa klaasivabrikus spetsiaalselt hoone jaoks valmistatud. Nüüdseks on "punnis klaase" alles veel vaid mõnedel üksikutel akendel. Lisaks on hoonel omapärased puitpits-kaunistused.
Algselt oli mõis kasutusel häärberina ning vabriku kontorihoonena. Võidula mõisakompleks on tänapäeval Põhja-Pärnumaa valla omandis. Mõisas asub raamatukogu ning rahvamaja, samuti tegutseb seal külaselts.
Klaasivabriku tootmishooneid nüüdseks praktiliselt säilinud ei ole (see lõpetas töö 1920-ndate majanduskriisi ajal), küll on aga säilinud mõisa hobusetall ning (osaliselt) pesukoda.
Vändrast kaheksa kilomeetri kaugusel asuv mõis on üks vähestest Eestis säilinud puumõisadest. Legendi järgi olevat 1905. aasta rahutuste ajal mõisapõletajad tulnud tõrvikute ja hangudega mõisale tuld otsa panema, kuid kohalikud mõisamehed saatnud nad tagasi – "Põletame ise maha!". Kuid oma kodule siiski tuld külge ei pandud.
Triigi sadam

Ajalugu

Kohanimi Triigi pärineb 16. sajandist tookordse maaomaniku Michel Stricki perekonnanimest. Varem nimetati siinset randa Feckerort, mis oli ka Triigi mõisa saksakeelne nimi. Kohapealses rannas paiknes ka mõisa paadisadam.
Saaremaa ja Hiiumaa vahelist ühendust üle Soela väina peeti aga põhjapoolsemast Soela sadamast, kus asus ka 19. sajandi lõpul rajatud merepäästejaam. 20. sajandi alguses peatusid reisi- ja kaubalaevad lahel, Triiginina läheduses. Nendega peeti rannast ühendust paatidega.
Laevade sildumise jaoks sobiva sadamasilla rajamist Triiginina poolsaare idaküljele kavatseti 1912. aastal, mis aga Esimese maailmasõja tõttu edasi lükkus.
XIX sajandi lõpul algatas Anton Üksti Triigi sadama plaani. Leisi suurkaupmees A. Üksti oli Leisi läheduses oleva sadama puuduse tõttu äriliste probleemide ees, kuna enamus tema kaubast tuli 1895.aastast alates meritsi otse Peterburist. Mees valis Triigi randa poolsaarele sadamale sobiva paiga. Anton Üksti tegigi XX sajandi algaastail Triigi randa pukkidel seisva paiga, mida hakati nimetama Triigi sadamaks. Selle sadama silla viis jää igal talvel minema. Üksti ehitas hiljem sinna ka sadama kuuri ja rööbastee, mida mööda tõugati kaup vagonettidel kuuri – see oli juba suur Triigi sadam. Mees taotles sadama ehitamist edasi – see oli tema suurim panus Leisi ümbruse arengusse. Ajapikku selgus sadama vajalikkus.
Uuesti hakati sadamat ehitama 1923. aastal. Olulisemad vesiehitustööd tehti 1925-1926, mille järel algas ka sadamast rannasõidu laevade regulaarne liiklus. Metsaveo aluseid lastiti lahel.
Triigi sadam sai ühendussillaks Hiiumaaga ja Leisi, Pärsama ning Valjala valla põllumajandussaaduste väljaveo kohaks. 1931. aastal tehti siin süvendustöid, rajati uus tamm ja sild ehitati laiemaks ning pikemaks. Samal aastal veeti Triigi sadamat ühendavatel rannasõiduliinidel 1014 tonni kaupa ja 2300 reisijat. 1940. aastaks suurenes kaubaveo maht 8500 tonnini.
Teise maailmasõja järel oli sadam saartel asuvate sõjaväeosade ühendussadamaks Hiiumaaga ja kaotas oma suletuse tõttu rahvamajandusliku tähtsuse. Näiteks veeti 1953. aastal sadama kaudu ainult 600 tonni kaupa. 1960.–1980. aastatel kasutasid sadamat Saarte kõrgepingevõrkude ujuvvahendid. Inimeste vedu oli range piirikaitse režiimi tõttu piiratud. 
1987. aastal taastati sadama kaudu väikeujuvvahendite abil reisiliiklus. 1993.-1994. aastal sadam rekonstrueeriti ja süvendati sobivaks parvlaevaliikluseks ning rajati sildumiskohad purjejahtidele. 1995. aastal avati parvlaevaliin Triigi-Orjaku, mis nüüdseks on arenenud seoses Sõru sadama süvendamise ja laiendamisega laid-tüüpi parvlaeva teenuse kaudu aastaringseks Triigi-Sõru liiniks. See sai võimalikuks tänu sellele, et aastatel 2003–2004 rekonstrueeriti sadam uuesti AS Saarte Liinid poolt. See on ühtlasi ka saarte majanduse integreerumise tee ja osa turismiteest Via Insula tulevikuprojektis. 
Teenindushoone kõrval asuvad Triigi Filharmoonia ja suviti avatud kohvik.
Mahukas raamat „Pildikesi Karja kihelkonnast“ (autor Anne Trei) anti välja Kuressaares 2011.
Niesky

Linnaosad

Niesky koosneb järgmistest osadest: Kosel (sorbi Kózło), Stannewisch (Stanojšćo), Ödernitz ja See (Jězor).
Mikhail Gurevich

Mikhail Gurevich (vene keeles Михаил Наумович Гуревич Mihhail Naumovitš Gurevitš; ukraina keeles Михайло Наумович Гуревич Mõhhailo Naumovõtš Gurevõtš; prantsuse keeles Mikhaïl Gourevitch; hollandi keeles Michail Goerevitsj; türgi keeles Mihail Gureviç; sündinud 22. veebruaril 1959 Harkivis) on Belgia maletaja ja maletreener, rahvusvaheline suurmeister (1986), FIDE vanemtreener (2006). 
Gurevich tuli 1984. aastal Kiievis Ukraina NSV ja 1985. aastal Riias Nõukogude Liidu malemeistriks. Suurmeistriks sai ta 27-aastaselt 1986. aastal. Aasta varem sai Gurevich FIDE-lt rahvusvahelise meistri nimetuse. 
Nõukogude Liidu maletajana osales Gurevich 1990. aastal maailmameistrivõistluste tsoonidevahelisel turniiril Manilas (64 osavõtjat), kus sai ta 12. koha (11 paremat pääsesid pretendentide turniirile). 
1991. aastal emigreerus ta Belgiasse ja hakkas mängima Belgia värvides rahvusvahelistel malevõistlustel. Lahkhelide tõttu Belgia Maleföderatsiooniga esindas Gurevich aastatel 2005–2015 malevõistlustel Türgit. 2015. aastast mängib ta taas Belgia eest. Gurevich eelistab kasutada inglispärast nimekuju Mikhail Gurevich.
Juulis 1993 FIDE maailmameistrivõistluste tsoonidevahelisel turniiril Bielis (74 osavõtjat) sai Gurevich 24. koha. Sama aasta detsembris mängis ta  PCA maailmameistrivõistluste valikturniiril Groningenis (54 osavõtjat), kus ta sai 46. koha.
Gurevich mängis kolmel FIDE MM-turniiril (nokautsüsteemis): 2000. aastal New Delhis kaotas 3. ringis Alexéi Shírovile, 2001. aastal Moskvas võitis 2. ringis Rafael Vaganjani, kuid kaotas 3. ringis Aleksandr Morozevitšile ning 2004. aastal Tripolis (kus sai turniiritabelis 16. asetuse) kaotas ta teises ringis Zdenko Kožulile.
Ta tuli 2001. aastal Charlerois Belgia malemeistriks ja võitis 2002. aastal Bathumis Euroopa meistrivõistlustel hõbemedali.
Gurevich mängis Türgi maletajana kahel maailmakarikavõistlustel: 2005. aastal Hantõ-Mansiiskis kaotas küll veerandfinaalis Levon Aronjanile, kuid pääses 10 parema hulgas edasi 2007. aastal Elistas toimunud 16 osavõtjaga MM-i pretendentide turniirile. Kaotas seal avaringis Peter Lekole. 2007. aastal maailma karikal Hantõ-Mansiiskis võitis ta avaringis Gregory Kaidanovit, kuid kaotas teises ringis Michael Adamsile.
Gurevich on kahekordne Türgi malemeister (2006, 2008). 
1989. aastal tuli ta Nõukogude Liidu võistkonna koosseisus Luzernis maailmameistriks ja Haifas Euroopa meistriks. Gurevich mängis kolmel maleolümpial – Belgia (1992) ja Türgi  (2006, 2008) võistkonna koosseisus.
Ta tegutseb maletreeneri ja malekohtunikuna. Gurevich on saanud FIDE-lt FIDE vanemtreeneri ja FIDE arbiitri nimetuse.
Karl Saarmann

Karl Theodor Saarmann (19. jaanuar 1893 Tallinn – 2. aprill 1948 Tallinn) oli Eesti õigusteadlane, riigikohtunik.

Elulugu

Karl Theodor Saarmann oli kaupmehe poeg.
1910 lõpetas Saarmann Tallinnas Nikolai Gümnaasiumi. 1911–14 õppis ta Peterburi Ülikoolis, 1918 ja 1920-22 Tartu Ülikoolis, kus 1922 lõpetas õigusteaduskonna.
1914–17 võttis ta ohvitserina osa Esimesest maailmasõjast. 23. novembril 1918 nimetati ta Tallinnas kohtu-uurijaks. 1918–21 oli ta Tallinnas kohtu-uurija ja kohtunik, 1921–23 Kohtuministeeriumi nõunik, 1923–35 Kohtupalati liige, 1925–30 ühtlasi TÜ kriminaalõiguse ja -protsessi õppejõud 1930–35 kriminaalõiguse professor (alates 1926. aastast erakorraline, alates 1931. aastast korraline) professor), 1935–40 Riigikohtu liige (riigikohtunik), 1940 töötas Tallinnas Kunstsarve Tehases. 1941–44 oli ta mobiliseerituna esialgu Eesti laskurkorpuse tagavarapataljonis, hiljem Komis õpetaja, 1944–48 Eesti NSV Rahvakomissaride Nõukogu osakonnajuhataja, 1946–48 ka ENSV Kohtu RK kodifikatsiooniosakonna juhataja ja Tallinna Juriidilise Kooli õppejõud.
Karl Saarmann oli Rahvuskogu liige ja Eesti Evangeeliumi Luteriusu Kiriku konsistooriumi assessor.
Saarmann avaldas töid kriminaalõiguse alalt. 2002 paigaldati ta kodumajale Tallinnas Paldiski maanteel mälestustahvel ja asutati Karl Saarmanni Selts.
Hugh Lofting

Hugh John Lofting (14. jaanuar 1886 Maidenhead, Berkshire, Suurbritannia – 26. september 1947 Topanga, California, USA) oli briti kirjanik, kes on saanud tuntuks Doktor Dolittle'i lugudega, mis kuuluvad maailma lastekirjanduse klassikasse.
Lofting sündis Inglismaal Maidenheadis inglise ja iiri päritolu vanemate peres ning sai hariduse Sheffieldis Mount St Mary's College'is. Kõrghariduse omandas ta Ameerika Ühendriikides Massachusettsi Tehnoloogiainstituudis ehitusinserina.
Esimeses maailmasõjas teenis ta iiri kaardiväeosas (Irish Guards). Sõjast kirjutas ta lastele väljamõeldud kirju, mis said aluseks Doktor Dolittle'i lugudele. Lofting illustreeris oma raamatuid ise.
Ta sai sõjas raskelt haavata ning kolis koos perega Ameerika Ühendriikidesse Connecticuti. 
Lofting oli kolm korda abielus ja tal oli kolm last.
Bautzen

Ajalugu

Bautzenit (poolakeelne nimi Budziszyn) on mainitud esmakordselt 1002. aastal. 1018. aastal sõlmiti seal Poola Boleslaw I Vapra ja Püha Rooma riigi keisri Heinrich II vahel Bautzeni rahuleping, mis määras ära Poola ja Püha Rooma riigi piiri.
1213. aastal sai Bautzen linnaõigused.
Teise maailmasõja järel, kui paljud Saksa idapoolsed alad anti Poolale, siis Bautzen ja Görlitz jäid Saksamaale.
Skene näärmed

Skene näärmed ehk parauretraalnäärmed ehk kusitikõrvalnäärmed (glandulae Skene;glandulae vestibulares minores) on osade imetajate emaste kusitinäärmed.

Inimesel

Skene näärmed arenevad kuse-suguurkest üksnes osadel naistel.
Skene näärmete sekreet sarnaneb konsistentsilt mehe eesnäärme sekreediga, seetõttu kasutatakse ka terminit "naise prostata" (Prostata feminina).

Patoloogia

Parauretraalnäärmete patoloogiana on teada mitmesuguseid haiguslikke seisundeid: põletik, divertiikul, healoomulised kasvajad (RHK-10 [D30.7]) ja pahaloomulised kasvajad.
Tetumikeelne Vikipeedia

Tetumikeelne Vikipeedia on Vikipeedia tetumikeelne versioon.
Tetumikeelsele Vikipeediale pandi alus 2006. aastal.
Seal on 1467 artiklit, millega see on artiklite arvult 241. keeleversioon.
28% tetumikeelse Vikipeedia artiklitest on bottide loodud.
Pasto

Pasto on linn ja vald (municipio) Colombia edelaosas, Nariño departemangu keskus.
Linn asub Galerase vulkaani jalamil; vulkaani kraatrist umbes 10 km ida pool. See asub 2527 meetri kõrgusel merepinnast.
Pasto elanike arv on 428 890 (2013, arvestuslik).
Linnas asub Nariño ülikool.
Pasto ümbruses tegeldakse põllumajandusega. Linnas on muu hulgas mööblitööstusettevõtteid.
Linna rajas 1537. aastal Hispaania konkistadoor Sebastián de Belalcázar. 1539 tõi Lorenzo de Aldana linna selle praegusesse asukohta.
Austraalia Alpid

Austraalia Alpid on mäestik Austraalias, osa Suurest Veelahkmeahelikust. Kulgeb põhja-lõuna suunas. Iseloomulikud on lamedad harjad, kõrgus kuni 2228 meetrit (Mount Kosciuszko).
Meeme (laev)

Meeme oli Eesti Merejõudude abilaev, suurtükilaev ja miinitraaler. Hukkus pärast Vabadussõda meremiini plahvatuse tagajärjel. On ainus sõjalisel ülesande täitmisel hukkunud Eesti sõjalaev.

Teenistus Lätis

Laev, algse nimega "O", ehitati 1911.a Göteborgis Riia linnavalitsuse tellimusel reisilaevana. 
1919. aasta aprillis läks laev Läti punaväelaste kätte, kes kasutasid seda sõjalaevana. 22.05.1919 vallutas Landeswehr Riia ja laev läks nende valdusse. Relvastuseks oli sel ajal 2 kahurit.

Eesti Merejõududes

Landeswehri sõja lõpus sai Eesti Merevägi laeva Riias Daugava jões koos veel 3 väiksema laevaga sõjasaagiks. Osa laevu jäeti samas lätlastele, kuid O võeti alates 5.07.1919 Eesti Mereväe koosseisu ja sai uueks nimeks Meeme. Osales Vabadussõja edasistes merevõitlustes abilaevana. 1919. oktoobris toimus Meemel Kaporje lahes plahvatus mille tagajärjel sai laeva vööriosa kahjustusi.
Rahuajal kasutati algul suurtükilaevana. Relvastuseks sai alates 1922. aastast 1 75 mm kahuri. 1923. a kohaldati Meeme miinitraaleriks.  3. juulil 1924 sai traalipadruni plahvatuse tagajärjel surma laeva pootsman Roman Krimming.

Hukkumine

14. novembril 1924 teostas laev paaris Mardus-ega miinide traalimist Naissaarest loodes asunud endisel miiniväljal. Traalilisel jäi arvatavasti üks miin traali külge kinni. Miinitraali väljavõtmisel (mis ei tahtnud sujuda), toimus laeva ahtri all traali ilmselt kinni jäänud miini plahvatus, milles laeva ahter sai raskelt vigastada. Komendor Johannes Karus jäi plahvatuses kadunuks, ülejäänud, kellest mitu sai vigastada, päästeti samas olnud teiste laevade poolt. Üks päästetuist - komandöri abi nooremleitnant Karl Haberman - suri hiljem haiglas. Meemet üritati seejärel Naissaare juurde madalikule pukseerida, kuid ta uppus saarest u 2 miili kaugusel.

Vrakk

Meeme vrakk avastati 29.07.2000 Eesti Meremuuseumi ja Tuukritööde OÜ poolt 44 m sügavuselt ja on mälestis. Laeva kell on üles tõstetud ja laeva omanikule, Eesti Mereväele, tagasi antud.
Richard Lovett

Richard Lovett (1692–1780) oli Inglise teadlane ja Worcesteri katedraali ametnik.
Lovett on tuntud eelkõige ühe esimese eksperimentaatorina elektrišokiteraapias. Katsetulemused avaldas ta kõigepealt raamatus "The Subtil Medium Prov'd" ("Subtiilne meedium tõestatud", 1756), mis oli esimene ingliskeelne käsiraamat elektri meditsiinilisest kasutamisest, ning seejärel teoses "The Electrical Philosopher" ("Elektriline filosoof", 1774). Enda väitel suutis ta ravida elektriga mitte üksnes vaimuhaigusi nagu hüsteeria, vaid ka muid vaevusi nagu haiget kurku. Lovetti elektrilise eetri teooria põhines suuremas osas Isaac Newtoni kirjeldatud teoreetilistel alustel.
Jonna Sundling

Jonna Sundling (sündinud 28. detsembril 1994 Umeås) on Rootsi murdmaasuusataja.
Ta on kolmekordne juunioride maailmameister ja kuni 23-aastaste maailmameister. 2012. aastal võitis ta Innsbruckis toimunud noorte olümpiafestivalil hõbemedali vabatehnikasprindis.
MK-sarjas tegi ta debüüdi 15. veebruaril 2015 Östersundis 15 km vabatehnikas. Esimest korda jõudis ta poodiumile 16. märtsil 2018, kui oli Falunis vabatehnikasprindis teine. Vabatehnikasprindis teenis ka oma esimese etapivõidu, kui võitis 30. novembril 2018 Lillehammeris toimunud etapi.

Maailmakarikavõistlustel

Jonna Sundling on individuaalarvestuses osalenud (seisuga 1. detsember 2018) 30 maailma karikavõistluste etapil ja jõudnud poodiumile kahel korral, millest ühel korral kõige kõrgemale astmele.
Tiia Penjam

Tiia Penjam (neiuna Tiia Kerge; sündinud 4. detsembril 1955) on eesti matemaatik, ajakirjanik ja toimetaja. Õpetajate Lehe ja ajakirja Haridus peatoimetaja 1993–2012.  
Tiia Penjam lõpetas aastal 1974 kuldmedaliga Tallinna 36. Keskkooli ja aastal 1979 cum laude Tartu Riikliku Ülikooli matemaatikateaduskonna matemaatik-pedagoogi kvalifkatsiooniga.  
Töötas Õpetajate Lehe ajakirjanikuna 1989. aastast. Ta on olnud matemaatikaõpetaja Tallinna Reaalkoolis ja Rocca al Mare Koolis.
Ta on toimetanud raamatuid  ning olnud Eesti Teaduste Akadeemia Naiskoori laulja ja esinaine.

Isiklikku

Tiia Penjami abikaasa on Jaan Penjam, neil on tütar (Pille Penjam) ja poeg (Priit Penjam).
Kirivere Põhikool

Kirivere Põhikool on põhikool Viljandi maakonnas Põhja-Sakala vallas Kiriveres.

Ajalugu

Kooli ajalugu algab 1837, kui Palukülas (tänapäevase Kirivere küla alal) alustas tööd külakool. 1860-1902 tegutseti vallakoolina. 1921 nimetati kool Kirivere 6-klassiliseks algkooliks. Aastast 1992 kannab kool nime  Kirivere Põhikool.
Alberta

Ajalugu

Provints loodi 1905. aastal ja sai nime kuninganna Victoria neljanda tütre printsess Louise'i järgi, kelle sünninimi oli Louise Caroline Alberta.

Rahvastik

2010. aastal oli elanike arv 3 724 832.

Keel

2006. aasta rahvaloenduse andmetel rääkis emakeelena inglise keelt 79,99% elanikest. Prantsuse keelt rääkis emakeelena 1,90% elanikest.

Majandus

Alberta majandus on üks Kanada tugevamaid. 2009. aasta SKT oli 178,225 miljardit Kanada dollarit (181,19 miljardit USA dollarit), mis teeb ühe elaniku kohta 49 563 Kanada dollarit.
Alberta on Kanada suurim toornafta ja maagaasi tootja.
Mustkunst

Mustkunst on etenduskunst, mis kuulub "lavakunstide sugukonda" ja selle peaeesmärk on meelelahutus, ning olemus seisneb illusioonide loomises ja publiku muutunud teadvuse seisundi esile kutsumises.
Mustkunst seisneb põhiliselt selles, et Mustkunstnik teeb miskit, millel on oma tagajärg, kuid siis juhtub midagi erakordset ja tihtilugu isegi võimatut ning publiku silmis on juhtunud "IME" ehk "illusioon" on tulnud avalikuks. Illusiooni taga on tegelikult peidus "saladus" ehk see, kuidas "vaataja" jaoks "näitemäng" on lavastatud ning üles ehitatud, arvestades seejuures inimkäitumise mustreid ja psühholoogiat.
Tegelikult suunab mustkunstnik vaataja tähelepanu kindlatele asjaoludele hetkes ja siis toimetab salaja omad liigutused ning väga ägedad ja nn "võimatud" asjad juhtuvadki.

Hiinapärased haakuvad rõngad

Hiinapärased haakuvad rõngad on klassikaline trikk, mis näeb ette, et mustkunstnik näitab publikule eraldatud terasrõngaid. Öeldes võlusõna, hakkavad rõngad keti kombel kokku. Hiljem võtab ta rõngad jälle ketist lahti ja näitab publikule.

Naise poolekssaagimine

Naisesaagimine on klassikaline trikk, mis näeb ette, et mustkunstnik toob lavale naise, paneb ta kirstu ja saeb kasti pooleks. Hiljem paneb ta jälle kastid kokku ja naine on elus ja terve.

Topsid ja pallid

Trikk, mis näeb ette, et mustkunstnik paneb tagurpidi asetatud topsile vahtkummist pallikese, katab selle topsiga, koputab sinna ja pall läheb läbi topsi. Egituses Benin Hasani matusekambrist avastatud seinamaalil arvatakse olevat kõige varasem (2500 aastat e.m.a) säilinud kõnealloleva triki kujutis.
Zakaria Beglarišvili

FC Flora

4. veebruaril 2010 sõlmis FC Flora jalgpallimeeskond kahe Gruusia mängijaga, Alekxandre Abashidze ja Zakaria Beglarišviliga, kahe hooaja pikkuse lepingu.

Koondisekarjäär

Gruusia koondises on Beglarišvili mänginud ühe korra. Selle mängu pidas 11. novembril 2015 Eesti vastu A. Le Coq Arenal.
Barbian

Geograafia

Valla pindala on 24,4 km².
Barbian külgneb järgmiste valdadega: Kastelruth, Lajen, Waidbruck, Ritten ja Villanders.

Frazioni

Barbiani vallas on frazioni (alljaotused, peamiselt külad ja asundused) Kollmann (Colma), St. Gertraud (Santa Gertrude) ja Saubach.

Nimi

Linna on esmakordselt mainitud aastal 994 kui Parpian. Nimi tuleb arvatavasti ladina isikunimest Barbius. Nime on tõendatud ka veneedi pealiskirjades Rooma ajast.

Keeleline jaotus

2011. aasta rahvaloenduse järgi kõneles 97,53% rahvastikust esimese keelena saksa keelt, 1,87% itaalia keelt ja 0,60% ladiini keelt.